CELEX: 62006FO0141
Language: mt
Date: 2007-07-17 00:00:00
Title: Digriet tat-Tribunal għas-Servizz Pubbliku (It-Tieni Awla) tas-17 ta' Lulju 2007. # Marc Hartwig vs il-Parlament Ewropew u il-Kummissjoni tal-Komunitajiet Ewropej. # Servizz pubbliku - Uffiċjali - Eċċezzjoni ta' inammissibbiltà. # Kawża F-141/06.

DIGRIET TAT-TRIBUNAL GĦAS-SERVIZZ PUBBLIKU (It-Tieni Awla)
      17 ta’ Lulju 2007
      Kawża F-141/06
      Marc Hartwig
      vs
      Il-Parlament Ewropew u l-Kummissjoni tal-Komunitajiet Ewropej
      “Servizz pubbliku – Uffiċjali – Kwistjonijiet proċedurali – Eċċezzjoni ta’ inammissibbiltà”
      Suġġett: Rikors, ippreżentat skond l-Artikoli 236 KE u 152 EA, li permezz tiegħu M. Hartwig talab l-annullament tad-deċiżjoni tal-Parlament,
         tas-27 ta’ Marzu 2006, u tad-deċiżjoni tal-Kummissjoni, tat-12 ta’ April 2006, safejn huma jistabbilixxu l-klassifika tiegħu
         fil-grad B*3.
      
               Deċiżjoni: Ir-rikors huwa miċħud bħala inammissibbli safejn sar kontra l-Parlament. Il-Parlament għandu jbati l-ispejjeż tiegħu. Ir-rikorrent
         u l-Kummissjoni għandhom ibatu l-ispejjeż tagħhom marbuta mal-proċedura dwar l-eċċezzjoni ta’ inammissibbiltà. L-ispejjeż
         huma rriżervati għall-bqija.
      
      Sommarju
      Uffiċjali – Rikors – Ilment amministrattiv minn qabel – Rekwiżiti proċedurali 
      (Regolamenti tal-Persunal, Artikolu 90(2))
      Peress li l-ilment amministrattiv imressaq minn uffiċjal m’għandux ikollu forma partikolari, jikkostitwixxi lment fis-sens
         ta’ l-Artikolu 90(2) tar-Regolamenti tal-Persunal att imressaq b’mezz elettroniku u li juri b’mod ċar u preċiż ir-rieda ta’
         min jagħmlu li jikkontesta deċiżjoni meħuda fil-konfront tiegħu.
      
      Ilment huwa meqjus imressaq meta jasal fl-istituzzjoni destinatarja. Dan mhux il-każ f’ilment mibgħut lil indirizz elettroniku
         ineżatt, ukoll jekk jista’ jasal fuq is-server ġenerali ta’ l-istituzzjoni, mingħajr ma l-mittent jirċievi messaġġ ta’ żball.
      
      Fil-fatt, uffiċjal diliġenti, li jagħżel li jindirizza l-ilment tiegħu b’mezz elettroniku, għandu jassigura l-eżattezza ta’
         l-indirizz tad-destinatarju u li d-dokument jasal, per eżempju billi jċempel lil dan id-destinatarju jew billi jitolbu dokument
         li juri li l-posta elettronika waslet. Din il-prekawzjoni elementari għandha ssir aktar u aktar meta mhuwiex ċert li l-mezzi
         tekniċi ta’ komunikazzjoni, kif inhuma dawk użati fil-preżent fl-istituzzjonijiet, jistgħu jiggarantixxu, b’mod partikolari
         meta t-termini qabel is-sinjal “@” ikunu żbaljati jew ineżatti, ridistribuzzjoni sistematika tad-dokument in kwistjoni lid-destinatarju
         tiegħu, jew għall-inqas, li jintbagħat lill-mittent messaġġ ta’ żball fil-forma ta’ risposta awtomatika (“autoreply”).
      
      (ara l-punti 26 sa 30 u 32)
      Referenza għal:
      Qorti tal-Ġustizzja: 31 ta’ Mejju 1988, Rousseau vs Il-Qorti ta’ l-Awdituri, 167/86, Ġabra p. 2705, punt 8; 14 ta’ Lulju 1988,
         Aldinger et Virgili vs Il-Parlament, 23/87 u 24/87, Ġabra p. 4395, punt 13
      
      Qorti tal-Prim’Istanza: 25 ta’ Settembru 1991, Lacroix vs Il-Kummissjoni, T‑54/90, Ġabra p. II‑749, punti 28 u 29; 16 ta’
         Frar 2005, Reggimenti vs Il-Parlament, T‑354/03, Ġabra SP p. I‑A‑33 u II‑147, punt 43
      
      Tribunal għas-Servizz Pubbliku: 15 ta’ Mejju 2006, Schmit vs Il-Kummissjoni, F‑3/05, Ġabra SP p. I-A-1-9 u II-A-1-33, punt 28